”Omppu on niin huonossa kunnossa, että se pitää lopettaa”, sanoi eläinlääkäri Tarulle, mutta toisessa paikassa koiranpentu hoidettiin kuntoon
19.07.2019 klo 19:03
Vantaalaisessa eläinlääkärissä Ompulle annettiin hyvin synkkä ennuste, mutta toisella eläinlääkäriasemalla koira hoidettiin kuntoon. Omistaja Taru Raita on hyvillään, ettei luottanut ensimmäiseen diagnoosiin, vaan taisteli koiran puolesta.
Omppu-koira voi nyt hyvin. Taru Raita
Taru Raita tyrmistyi kesäkuun alussa, kun meni Vantaalla eläinlääkärille hieman vajaan 12-viikkoisen tiibetinspanielin pennun Ompun kanssa.
Raita oli huolestunut, kun pennun pullea vatsa pullistui entisestään.
– Eläinlääkäri aloitti sanoilla, että minulla on teille vähän ikäviä uutisia, Omppu on niin huonossa kunnossa, että hänet pitää lopettaa.
Raita oli järkyttynyt ja ihmeissään.
Ompun ultraäänitutkimuksessa havaittiin lokeroita, joissa oli nestesisältöä. Normaalit rakenteet olivat nestesisällön työntämät ja tutkimuksessa havaittiin vain hieman suolistoa ja mahalaukkuun viittaavia rakenteita. Virtsarakko oli ainoa normaali rakenne.
– Ultraäänen perusteella Ompun ennuste on valitettavasti erittäin huono. Ompun kunto on sellainen, että Omppua ei voida päästää kotiin, diagnoosissa todettiin.
Eläinlääkärin mukaan jatkotutkimuksina CT-kuvaus olisi mahdollinen, mutta se maksaisi 750 euroa. Tutkimusta pitäisi odottaa kyseisessä eläinlääkärissä tai viedä koira Viikin yliopistolliseen eläinsairaalaan. Toisena vaihtoehtona oli eutanasia ja patologinen tutkimus.
– Kysyin, että uskoisiko hän, että kuvaamisesta olisi hyötyä. Hänen mukaansa ei välttämättä olisi. Minä ajattelin, että kai Omppu on sitten pakko lopettaa, en minä halua, että se kärsii.
Raidalle jäi tutkimuksesta epävarma olo, eikä hän ollut tyytyväinen eläinlääkäriaseman toimintaan ja saamaansa palveluun. Hän soitti Ompun kasvattajalle, joka sai Raidan vakuuttumaan siitä, että Omppu kannattaisi käyttää vielä toisella eläinlääkärillä toista mielipidettä varten.
– Itkin hysteerisesti puhelun ajan ja päätin siinä, että Omppu lähtee kotiin ja toinen eläinlääkäri tutkii vielä, ennen kuin tehdään näin radikaali päätös.
Eläinlääkäri teki Raidasta eläinsuojeluilmoituksen, kun Raita vei Ompun kotiin.
– Hän sanoi, että ei voi antaa Omppua kotiin, koska se on niin huonossa kunnossa, ja jos vien sen kotiin, hän tekee eläinsuojeluilmoituksen. Sanoin, että ole hyvä vain, koira on minun ja minä vien sen kotiin, jos haluan.
Omppu kotona lääkärikäynnin jälkeen. Taru Raita
Erilainen diagnoosi
Raita varasi parin päivän päähän uuden eläinlääkäriajan Ompulle, koska ei saanut aikaa heti seuraavalle päivälle. Toisessa eläinlääkärissä Raita sai täysin erilaisen diagnoosin Ompun tilasta.
Kliinisessä tutkimuksessa eläinlääkäri totesi Ompun melko pirteäksi ja reippaaksi. Ultraäänikuvissa todettiin, että maksa, perna ja sappirakko näyttivät normaaleilta. Myös nestemäisiä lokeroita havaittiin. Kumpaakaan munuaista kuvissa ei erottunut, minkä takia Ompulle tehtiin CT-kuvaus, jossa todettiin, että Ompulla ei ole toista munuaista ja toinen on laajentunut. Myös vasen virtsaputki oli laajentunut, mutta vika voitaisiin korjata leikkauksella, jos toinen munuainen on toimiva.
Leikkauksen jälkeen piti vielä odottaa, että Ompun virtsa alkaisi kulkea normaalisti. Piinallisen pitkän odotuksen jälkeen kaikki alkoi pikkuhiljaa toimia normaalisti.
– Kukaan ei ole varmaan odottanut niin paljon kuin minä, että koira pissaa, Raita nauraa.
Omppu voi jo paremmin. Taru Raita
Nyt yli kuukautta myöhemmin Omppu on varsin hyvävointinen ja terhakka pentu. Raita on huojentunut siitä, että ei lopettanut koiraa, vaan taisteli Ompun puolesta.
– Ihmettelen sitä, että miksi aina ensimmäisenä ollaan lopettamassa koiraa. Onneksi en uskonut.
Hän teki reklamaation ensimmäisestä eläinlääkäristä ja vaati käynnistä aiheutuneita kuluja takaisin, koska koki, että hoito ei ollut asianmukaista. Vastauksessaan eläinlääkäriasema totesi, että he ovat hoitaneet Omppua asiaankuuluvalla ammattitaidolla ja hyvää eläinlääkintätapaa noudattaen.
Eläinlääkäriaseman viestinnästä kerrotaan Iltalehdelle, että se ei voi kommentoida yksittäisiä potilastapauksia, sillä laissa eläinlääkärinammatin harjoittamisesta eläinlääkäreitä ja heidän apulaisiaan sitoo salassapitovelvollisuus.
– Omistaja kokee asiat joskus eri tavalla kuin eläinlääketieteen ammattilaiset. Tällaisissa tapauksissa suosittelemme aina omistajaa ottamaan yhteyttä puolueettomaan viranomaistahoon, eli Ruokaviraston Eläinlääkintävahinkojen Arviolautakuntaan. On hyvä muistaa, että yleensä tarinoissa on aina myös toinen puoli, viestinnästä kommentoidaan Iltalehdelle.
Iltalehti on nähnyt Ompun molempien eläinlääkäriasemien dokumentit ja diagnoosit.